জাতীয় দলে ফিরছেন শামি! চলছে জোর চর্চা

ওয়েব ডেস্ক : অনেক সময় পেরিয়ে গিয়েছে। কিন্তু এখনও দলে জায়গা করে নিতে পারলেন না মহম্মদ শামি (Mohammed Shami)। তবে জাতীয় দলে জায়গা করতে না পারলেও, ঘরোয়া ক্রিকেটে দারুণ পারফর্ম করে চলেছেন তিনি। বিজয় হাজারেতে বাংলার শেষ ম্যাচেও নিয়েছেন তিন উইকেট। ফলে প্রশ্ন উঠছে, ভারতের আসন্ন সিরিজের জন্য কি এবার দলে নেওয়া হতে পারে শামিকে?

গত একদিনের বিশ্বকাপে দুর্দান্ত ফর্মে ছিলেন শামি (Mohammed Shami)। তার পরে চোট পেয়েছিলেন তিনি। কিন্তু চোট সারিয়ে আবার কামব্যাক করেছেন। গত ভারতের চ্যাম্পিয়ন্স ট্রফি জয়ী দলেও তিনি ছিলেন। কিন্তু তার পর থেকে দলে ব্রাত্য হয়ে পড়েন ভারতের তারকা পেসার। বোর্ডের নির্বাচক প্রধান অজিত আগরকরকে বলতে শোনা গিয়েছিল, শামির বিষয়ে তাঁদের কাছে কোনও খবর নেই।

আরও খবর : এভাবেও ফিরে আসা যায়! কেমন কাটল রোহিত, কোহলির ২০২৫?

সর্বভারতীয় সংবাদমাধ্যমকে বোর্ডের এক সূত্র বলেছেন, ‘মহম্মদ শামি নিয়মিতই আলোচনা করা হয়ে থাকে। তাঁকে পরিকল্পনার বাইরে রাখা যায় না। একমাত্র চিন্তার বিষয় হল তাঁর ফিটনেস। তাঁর মতো একজন বোলার উইকেট পাবেই। এটা বলা ভুল যে তিনি পরিকল্পনার বাইরে রয়েছেন। নিউজিল্যান্ডের বিরুদ্ধে ওয়ানডে সিরিজের জন্য তাঁকে হিসেবের মধ্যেই ধরা হচ্ছে। তাঁর অভিজ্ঞতা এবং প্রতিভার কারণে তাঁকে দলে নেওয়া হতে পারে। এমনকি ২০২৭ সালের বিশ্বকাপেও তিনি দলে জায়গা পেতে পারেন।”

তবে এ সবই হচ্ছে সম্ভাবনা। কিন্তু তাতে কী। ঘরোয়া ক্রিকেটে আগুন ঝড়াচ্ছেন শামি (Mohammed Shami)। রঞ্জিতে ৪ ম্যাচে নিয়েছেন ২০টি উইকেট। বিজয় হাজারে ও সৈয়দ মুস্তাক আলি ট্রফিতে ৬ ম্যাচে ১৭ উইকেট নিয়েছেন। এই পারফরম্যান্সের জেরে তিনি দলে জায়গা পেতে পারেন বলেই মনে করছেন অনেকে।