মাসে ৪ লক্ষ টাকাও কি যথেষ্ট নয়? খোরপোশ মামলায় সুপ্রিম পর্যবেক্ষণে স্বস্তি শামির?

নয়াদিল্লি: হাসিনের খোরপোশ মামলায় স্বস্তিতে মহম্মদ শামি (Mohammad Shami)। আদালতের নির্দেশে প্রাক্তন স্ত্রী হাসিন জাহানকে মাসিক ৪ লক্ষ টাকা দেন তারকা পেসার। কিন্তু মহম্মদ শামি প্রতি মাসে যে খোরপোশ দেন, তাতে খরচ চলছে না। সেই খোরপোশ বৃদ্ধির আবেদন জানিয়ে সুপ্রিম কোর্টের (Supreme Court) দ্বারস্থ হয়েছেন শামির প্রাক্তন স্ত্রী হাসিন জাহান(Hasin Jahan)। সেই মামলার শুনানিতে আদালতের পর্যবেক্ষণ,মাসে ৪ লক্ষ কি যথেষ্ট নয়? এই আবেদনের নিরিখে শামিকে নোটিস পাঠাল শীর্ষ আদালত।

চলতি বছর জুন মাসেই কলকাতা হাই কোর্ট জানিয়ে দিয়েছে, মহম্মদ শামিকে (Mohammed Shami) মাসিক ৪ লক্ষ টাকা খোরপোশ বাবদ দিতে হবে। প্রাক্তন স্ত্রী হাসিন জাহানের আবেদনের প্রেক্ষিতে এই নির্দেশ দিলেন বিচারপতি অজয় মুখোপাধ্যায়। জাহানের অভিযোগ, শামি মাসে মাসে যে টাকা দিচ্ছেন, তাতে খরচ চালানো যাচ্ছে না। কিন্তু খোরপোশের অঙ্কে খুশি নন হাসিন। তাঁর মতে, নিজের মেয়েকে বঞ্চিত করে প্রেমিকার সন্তানের জন্য কাঁড়ি কাঁড়ি টাকা ঢালছেন মহম্মদ শামি!